Broj: 711-I-307-P-421-22/23-05-21

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika** **Josipa Nikolića OIB: ……………….** **općinskog načelnika Općine Sikirevci**  pokrenutom po službenoj dužnosti Odlukom Povjerenstva broj: 711-I-2180-Pp-421/22-02-21, na 197. sjednici dana 16. prosinca 2022., donosi sljedeću:

**ODLUKU**

1. **Propustom da do 31. siječnja 2022.g., podnese imovinsku karticu povodom godišnje obveze podnošenja za 2021. godinu Josip Nikolić,** **općinski načelnik Općine Sikirevci, počinio je povredu članka članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Josipu Nikoliću izriče se novčana sankcija u iznosu od 4.000,00 kn (530,89 EUR-a).**
3. **Nalaže se obvezniku Josipu Nikoliću da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznika Josipa Nikolića-42122.**
4. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je po službenoj dužnosti na stručnom sastanku održanom dana 25. listopada 2022. Odlukom Povjerenstva broj: 711-I-2180-Pp-421/22-02-21, pokrenulo postupak protiv Josipa Nikolića, općinskog načelnika Općine Sikirevci zbog moguće povrede članka 10. stavka 4. ZSSI-a zbog nepodnošenja godišnje imovinske kartice za 2021. godinu.

Obveznik Josip Nikolić dostavio je 24. studenog 2022. Povjerenstvu očitovanje na odluku Povjerenstva o pokretanju postupka te u istome naveo da nije znao da su uslijedile izmjene ZSSI-a, kao i da je previdio e- mail koji je stigao te kojim mu se ukazuje da se po novom Zakonu svake godine do 31. siječnja mora predati imovinska kartica, iako nema nikakvih promjena u imovini obveznika.

Obveznik je u svome očitovanju također naveo kako nema izmjena koje bi naveo u imovinskoj kartici, tako da je istu popunio i u napomeni naznačio da se odnosi na razdoblje do 30. siječnja 2022.

Zaključno obveznik navodi kako predlaže da Povjerenstvo uvaži njegovo očitovanje, jer je učinio nesvjestan propust.

Člankom 3. stavkom 1. podstavkom 34. ZSSI-a propisano je da su općinski načelnici, gradonačelnici i njihovi zamjenici obveznici ZSSI-a. Uvidom u Registar dužnosnika koji ustrojava i vodi Povjerenstvo, utvrđeno je da Josip Nikolić obnašao dužnost općinskog načelnika Općine Sikirevci u mandatu od 08.6.2017 do 19.5.2021., te da istu obnaša u aktualnom mandatu od 20.5.2021. Slijedom navedenoga, Josip Nikolić je povodom obnašanja navedene dužnosti, obavezan postupati sukladno odredbama ZSSI-a.

Člankom 10. stavkom 1. ZSSI-a propisano je da su obveznici su dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Stavkom 4. istog članka nadalje je propisano da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 11. stavkom 1. ZSSI-a propisano je da se imovinska kartica podnosi na propisanom obrascu, elektronički s kvalificiranim elektroničkim potpisom ili elektronički uz dostavu ispisanog i vlastoručno potpisanog obrasca te ovjerenog od tijela u kojem obveznik obnaša javnu dužnost, sa stanjem na dan podnošenja.

Člankom 12. stavkom 1. ZSSI-a propisano je da je obveznik je dužan istinito i potpuno ispuniti imovinsku karticu, uključujući pitanja o imovini, načinu stjecanja i izvorima sredstava, za sebe i za osobe o čijem je imovinskom stanju obvezan podnijeti izvješće.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. ovoga članka, pisanim putem pozvati da ispuni imovinsku karticu.

Povjerenstvo je svim obveznicima u aktivnim mandatima uputilo obavijest broj: 711-I-2209-R-269/21-01-18 od 28. prosinca 2021.g. u kojoj ih se upućuje na obvezu podnošenja godišnje imovinske kartice za 2021. sukladno članku 10. stavku 4. ZSSI-a, uz iznimku da tu karticu ne moraju podnositi ako su podnijeli imovinsku karticu u prosincu 2021.g. u kojoj je prijavljeno imovinsko stanje s istekom te godine. Također svim obveznicima koji nisu podnijeli imovinsku karticu upućen je podsjetnik 31.siječnja 2022. g.

Uvidom u Registar imovinskih kartica, utvrđeno je da je obveznik Josip Nikolić, općinski načelnik Općine Sikirevci nije do 31. siječnja 2022.g. podnio imovinsku karticu povodom godišnje obveze podnošenja za 2021. godinu, niti je podnio imovinsku karticu u prosincu 2021. s imovinskim stanjem koje se odnosi na istek te godine.

Uvidom u Registar imovinskih kartica, utvrđeno je da je obveznik Josip Nikolić, općinski načelnik Općine Sikirevci podnio imovinsku karticu povodom godišnje obveze za 2021. godinu dana 22. studenog 2022., odnosno nakon donošenja odluke Povjerenstva o pokretanju postupka od dana 25. listopada 2022.

Temeljem svega navedenog, Povjerenstvo je utvrdilo da je obveznik Josip Nikolić propustom da do 31. siječnja 2022.g., podnese imovinsku karticu povodom godišnje obveze podnošenja za 2021. godinu počinio, povredu članka članka 10. stavka 4. ZSSI-a.

Navedena obveza izričito je propisana u navedenom članku Zakona, s kojim je obveznik bio dužan upoznati, jer ga njegove odredbe obvezuju povodom obnašanja dužnosti općinskog načelnika Općine Sikirevci, pri čemu da je Povjerenstvo o tome dodatno obavijestilo dana 28. prosinca 2021.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. ZSSI-a,, Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu netomjesečne plaće obveznika.Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Člankom 44. stavkom 5. ZSSI-a propisano je da se nakon uredne dostave odluke iz stavka 3. toga članka obvezniku ista objavljuje i na mrežnim stranicama Povjerenstva.

Uzimajući u obzir da se da se u konkretnom slučaju radi o osobi koja je obveznik kroz duži vremenski period, odnosno od 2017. godine, koja je u tom razdoblju podnosilaveći broj imovinskih kartica, kao i da je upozorena da je stupanjem na snagu novog Zakona predviđena obveza podnošenja godišnje imovinske kartice, Povjerenstvo smatra da je za povredu odredbi ZSSI-a primjereno obvezniku izreći novčanu sankciju.

Nadalje, uzimajući u obzir da je po zaprimljenom zaključku Povjerenstva o pokretanju postupka obveznik podnio imovinsku karticu vezano za 2021. godinu,prilikom odmjeravanja visine novčane sankcije Povjerenstvo je utvrdilo kako je u konkretnom slučaju primjereno izreći novčanu sankciju u iznosu od 4.000,00 kuna (530,89 EUR-a) za opisanu povredu odredbi ZSSI-a, kao minimalnu sankciju koja se može izreći za povredu ove zakonske odredbe.

Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, kao i na imovini obveznika.

Ova Odluka objavit će se, sukladno članku 44. stavku 5. ZSSI-a, na mrežnim stranicama Povjerenstva nakon uredne dostave obvezniku.

Iznos sankcije u predmetnom aktu iskazan je dvojno uz primjenu fiksnog tečaja konverzije i sukladno pravilima za preračunavanje i zaokruživanje, a sukladno pravilima o dvojnom iskazivanju cijena robe, usluga i drugih novčanih iskaza vrijednosti propisanih Zakonom o uvođenju eura kao službene valute u Republici Hrvatskoj („Narodne novine“ broj: 57/22. i 88/22.).

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Josip Nikolić, osobna dostava
2. Objava na internetskoj stranici Povjerenstva
3. Pismohrana